નરેન્દ્ર મોદીની સરકારનાં પહેલાં પાંચ વરસ હવે પૂરાં થવા આવ્યાં છે. આ નવી સરકાર જ્યારે સત્તા ઉપર આવી ત્યારે દેશની પ્રજામાં આકાંક્ષાઓના પહાડો ખડકાઈ ગયા હતા. ચૂંટણીઓમાં સદંતર જુઠ્ઠી આકાંક્ષાઓ બધા પક્ષો અને ઉમેદવારો ખડકતા હોય છે. 1977માં કટોકટી ઉઠાવી લઈને ઇન્દિરાજીએ જ્યારે ચૂંટણીઓ જાહેર કરી ત્યારે દક્ષિણ મુંબઈમાં જનતા પક્ષના ઉમેદવાર અને મુંબઈના બેતાજ બાદશાહ ગણાતા જ્યોર્જ ફર્નાન્ડિસે મતદારોને ત્રીજા, ચોથા કે પાંચમા માળે પાણી પહોંચાડવાનું વચન આપ્યું હતું. પાણીની પાઇપલાઇન એ મ્યુનિસિપાલિટીનું કામ છે, સંસદનું નહિ. આ પ્રાથમિક પાઠ જાણવા છતાં મુંબઈના શિક્ષિત કહેવાતા મતદારોએ ફર્નાન્ડિસને ચૂંટ્યા.